蘇子瞻家畫松圖歌
作者：劉攽
朝代：宋

paragraphs: 君家圖畫皆所見，近得此松尤可羨。
根蟠平石蹙蛟螭，幹出青冥起雷電。
樛枝橫斜復幾尺，綠葉茸茸鋪繡綫。
空堂深沈白日寒，謖謖似有風吹面。
此圖翦裂人不知，塵外分張數流轉。
能令神物還相從，非君苦心誰與辨。
更惜良工名不傳，可憐世俗多夸衒。
爲君作歌君志之，後千百年無復賤。